એવામાં દેવી એટલે કે કિયારાની એક કરિયાણાવાળો છેડતી કરે છે અને બદલો લેવા માટે તેના ત્રણેય દોસ્તારો તેને કિડનૅપ કરી લાવે છે. એ દોડાદોડીમાં આ દોસ્તારોને માથાફરેલ પોલીસમૅન રાજવિન્દર સિંહ ચૌટાલા (જિમી શેરગિલ)નો ભેટો થઈ જાય છે. તે પેલા કરિયાણાવાળાને પાંઉભાજીની જેમ પીસી નાખે છે અને ચારેય દોસ્તારોને કહે છે કે હું ચપટી વગાડતાંમાં સાબિત કરી દઈશ કે આ ખૂન તમે કર્યું છે. બચવું હોય તો મને ૨૪ કલાકની અંદર ૬૫ લાખ રૂપિયા આપી દો. એ ૬૫ લાખ રૂપિયાનો મેળ કરવામાં ચારેય જણ રેવ પાર્ટી કરે છે અને એક નેતાનું ખૂન કરવા તૈયાર થઈ જાય છે. આ આખી ખીચડીને દેશભક્તિનો કલર આપવા માટે પાત્રો ભગત સિંહનું ટીશર્ટ પહેરીને દેશભક્તિના ડાયલૉગ્સ પણ ફટકારે છે. એ દરમ્યાન તમને સતત એવું લાગશે કે કાં તો ઘડિયાળ અટકી ગઈ છે અથવા તો તમે કોમામાં ચાલ્યા ગયા છો.